Predkladacia správa

Návrh zákona, ktorým sa mení a dopĺňa zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, predkladá Ministerstvo práce, sociálnych vecí a rodiny Slovenskej republiky ako iniciatívny materiál mimo plánu legislatívnych úloh vlády. Predloženým návrhom ministerstvo sleduje predovšetkým nahradenie súčasného modelu odplát, ktorý sa ukázal ako nevyhovujúci, novým modelom, ktorým sa optimalizujú odplaty uhrádzané účastníkmi doplnkového dôchodkového sporenia. Okrem tohto hlavného cieľa sa novelou  liberalizujú prestupy medzi doplnkovými dôchodkovými spoločnosťami, čím sa prehlbuje konkurencia na trhu doplnkového dôchodkového sporenia. 
 
Popri týchto zmenách sa v novele zákona navrhuje viacero úprav, ktoré sledujú zabezpečenie väčšej právnej istoty pre  účastníkov doplnkového dôchodkového sporenia, ako aj úpravy odstraňujúce formulácie ustanovení umožňujúcich nejednoznačnú aplikáciu. Viaceré z týchto zmien vyplynuli z potrieb aplikačnej praxe. 
 
Návrh zákona je v súlade s Ústavou Slovenskej republiky, ústavnými zákonmi,  zákonmi, ako aj medzinárodnými zmluvami, ktorými je Slovenská republika viazaná, a je v súlade s právom Európskych spoločenstiev a právom Európskej únie. 
 
Navrhovaná právna úprava nebude mať vplyv na štátny rozpočet ani vplyv na  verejné financie. Návrh zákona nemá ani environmentálny vplyv ani vplyv na zamestnanosť. 
 
Návrh zákona má pozitívny vplyv na obyvateľstvo, keďže optimalizuje odplaty doplnkovým dôchodkovým spoločnostiam. Na podnikateľské prostredie v segmente  doplnkového dôchodkového sporenia má návrh zákona mierne negatívny vplyv, ktorý je vyčíslený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.
 
Návrh zákona prešiel medzirezortným pripomienkovým konaním, ktorého sa zúčastnilo 50 subjektov, ktoré uplatnili 89 pripomienok, z toho 5 zásadných pripomienok, ktoré boli odstránené. Výsledky pripomienkového konania sú uvedené vo vyhodnotení medzirezortného pripomienkového konania.
 
Návrh zákona prerokovala Hospodárska a sociálna rada Slovenskej republiky 21. septembra 2009 a odporučila ho vláde schváliť a dňa 22. septembra 2009 návrh zákona prerokovala Legislatívna rada vlády Slovenskej republiky a odporučila ho vláde na schválenie po zapracovaní vznesených pripomienok.